BEC นำทีม “กลุ่มมีเดีย” วิ่งคึก! ฟากโบรกฯชู RS เด่น รายได้-กำไรปี 63 แกร่ง เคาะเป้า 18 บ.
BEC นำทีม "กลุ่มมีเดีย” วิ่งคึก! ฟากโบรกฯชู RS เด่น รายได้-กำไรปี 63 แกร่ง เคาะเป้า 18 บ.
29 มิ.ย. 2563

ผู้สื่อข่าวรายงานว่า ณ เวลา 11.37 น. ราคาหุ้น บริษัท อาร์เอส จำกัด (มหาชน) หรือ RS อยู่ที่ระดับ 16.50 บาท บวก 0.60 บาท หรือ 3.77% สูงสุดที่ระดับ 16.80 บาท ต่ำสุดที่ระดับ 15.70 บาท ด้วยมูลค่าการซื้อขาย 216.06 ล้านบาท
ด้านราคาหุ้น บริษัท บีอีซี เวิลด์ จำกัด (มหาชน) หรือ BEC อยู่ที่ระดับ 5.15 บาท บวก 0.21 บาท หรือ 4.25% สูงสุดที่ระดับ 5.25 บาท ต่ำสุดที่ระดับ 5 บาท ด้วยมูลค่าการซื้อขาย 253.08 ล้านบาท
ขณะเดียวกัน ราคาหุ้น บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK อยู่ที่ระดับ 11 บาท บวก 0.20 บาท หรือ 1.85% สูงสุดที่ระดับ 11.30 บาท ต่ำสุดที่ระดับ 10.80 บาท ด้วยมูลค่าการซื้อขาย 56.93 ล้านบาท
โดยวันนี้ราคาหุ้นในกลุ่มมีเดียร์ปรับตัวขึ้นมาอย่างคึกคัก จากความคาดหวังเม็ดเงินโฆษณาจะกลับมามากขึ้นในช่วงครึ่งหลังของปีนี้ หลังจากที่รัฐบาลทยอยคลายล็อกมาตรการสกัดกั้นการแพร่ระบาดของเชื้อไวรัสโควิด-19
ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “BUY” หุ้น RS ในราคาเป้าหมาย 18 บาท/หุ้น โดยมองว่าผลการดำเนินงานของ RS ในช่วงครึ่งหลังปี 2563 จะเติบโตเมื่อเทียบกับช่วงแรกของปีนี้  จากแรงขับเคลื่อนหลักๆ ของธุรกิจ commerce ที่มีการขยายช่องทางการจัดจำหน่ายเพิ่ม และเปิดตัวผลิตภัณฑ์ใหม่อย่างต่อเนื่อง ซึ่งเชื่อว่าจะเห็นการเติบโตที่เพิ่มขึ้นในทุกๆไตรมาสของปีนี้
นอกจากนี้ การขายลิขสิทธิ์ คอนเทนต์ละคร ภาพยนตร์ และเพลงให้กับ OTT platform ยังได้รับการตอบรับที่ดีต่อเนื่อง อีกทั้งในไตรมาส 4/63 จะมีการจัดคอนเสิร์ตอีก 1 รายการ
อย่างไรก็ตาม RS ยังคงเป้ารายได้รวมปี 2563 ที่ 4,250 ล้านบาท เติบโต 18% จากปีก่อน, gross profit margin อยู่ที่ 50% เพิ่มขึ้นจากช่วงเดียวกันของปีก่อน และ net profit margin อยู่ที่ 13-15% ขยายตัวจากปี 2562
ดังนั้นฝ่ายวิจัยคงประมาณการกำไรสุทธิปี 2563 ของ RS อยู่ที่ 519 ล้านบาท เติบโต 43% จากปีก่อน อย่างไรก็ตาม หากรายได้จากธุรกิจ commerce ได้ตามเป้าที่บริษัทฯคาดที่ 2,600 ล้านบาท เติบโต 22% จากปีก่อน จะเป็น upside ต่อกำไรปี 2563 ที่ +10% หรือ +49 ล้านบาท